V. Veteška, podpredseda NR SR: (2004-10-26):
Ľ. Navrátilová, poslankyňa: Ďakujem za slovo, pán predsedajúci. Vážený pán minister, vážené kolegyne, kolegovia, dovoľte mi, aby som vás informovala o spoločnej správe výborov Národnej rady Slovenskej republiky o prerokovaní vládneho návrhu zákona o doplnkovom dôchodkovom sporení a o zmene a doplnení niektorých zákonov, ktorý máme ako tlač 818, vo výboroch Národnej rady Slovenskej republiky v druhom čítaní. Výbor Národnej rady Slovenskej republiky pre sociálne veci a bývanie ako gestorský výbor k  vládnemu návrhu zákona o doplnkovom dôchodkom sporení a o zmene a doplnení niektorých zákonov podáva Národnej rade Slovenskej republiky v súlade s § 79 ods. 1 zákona o rokovacom poriadku Národnej rady Slovenskej republiky túto spoločnú správu výborov Národnej rady Slovenskej republiky. Národná rada Slovenskej republiky uznesením č. 1160  z 8. septembra 2004 pridelila vládny návrh zákona o doplnkovom dôchodkovom sporení a o zmene a doplnení niektorých zákonov na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre sociálne veci a bývanie, Výboru Národnej rady Slovenskej republiky pre verejnú správu, Výboru Národnej rady Slovenskej republiky pre obranu a bezpečnosť, Výboru Národnej rady Slovenskej republiky pre ľudské práva, národnosti a postavenie žien. Výbory prerokovali predmetný vládny návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Vládny návrh zákona odporučili schváliť: Výbor Národnej rady Slovenskej republiky pre financie, rozpočet a menu,  a to uznesením z 5. októbra 2004 č. 461; Výbor Národnej rady Slovenskej republiky pre sociálne veci a bývanie uznesením z 13. októbra 2004 č. 281; Výbor Národnej rady Slovenskej republiky pre obranu a bezpečnosť uznesením z 5. októbra 2004 pod č. 285; Výbor Národnej rady Slovenskej republiky pre ľudské práva, národnosti a postavenie žien uznesením z 12. októbra 2004 pod č. 248. Ústavnoprávny výbor Národnej  rady  Slovenskej   republiky prerokoval návrh zákona dňa 5. októbra 2004, ale neschválil uznesenie, pretože za predložený návrh nehlasovala nadpolovičná väčšina prítomných členov výboru. Výbor Národnej rady Slovenskej republiky pre verejnú správu neprerokoval návrh zákona dňa 14. októbra 2004, nakoľko nebol uznášaniaschopný. Výbory Národnej rady Slovenskej republiky, ktoré vládny návrh zákona prerokovali, prijali celkove 53 doplňujúcich a pozmeňujúcich návrhov, tak ako ich máte uvedené v spoločnej správe. Gestorský výbor na základe stanovísk výborov k  vládnemu návrhu zákona o doplnkovom dôchodkovom sporení a o zmene a doplnení niektorých zákonov v  uzneseniach uvedených pod bodom III tejto spoločnej správy a v stanoviskách poslancov gestorského výboru vyjadrených v rozprave k tomuto zákonu odporúča Národnej rade tento predložený vládny návrh schváliť. Zároveň ma gestorský výbor určil ako spoločného spravodajcu na prerokovanie tohto zákona v druhom a treťom čítaní. Spoločná správa výborov Národnej rady Slovenskej republiky o výsledku prerokovania tohto návrhu vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre sociálne veci a bývanie  pod č. 293. Pán predsedajúci, skončila som, otvorte, prosím, rozpravu.